b'\n_START_ARTICLE_\nKiogen\n_START_PARAGRAPH_\nKiogen (jap. \xe7\x8b\x82\xe8\xa8\x80, pa\xc5\xbeod\xc5\xbeiui "pami\xc5\xa1\xc4\x99 \xc5\xbeod\xc5\xbeiai" ar "laukin\xc4\x97 kalba") - tradicinio Japonijos komi\xc5\xa1kojo teatro forma. Susik\xc5\xabr\xc4\x99s greta No teatro ir atliekamas toje pa\xc4\x8dioje No scenoje (kiogenas buvo atliekamas per pertrauk\xc4\x85 tarp No akt\xc5\xb3), kiogenas i\xc5\xa1laik\xc4\x97 glaud\xc5\xbeius santykius su No iki pat \xc5\xa1i\xc5\xb3 dien\xc5\xb3. Vis d\xc4\x97lto, jo turinys visi\xc5\xa1kai skiriasi nuo formalaus, simbolinio ir i\xc5\xa1kilmingo No teatro. Kiogen yra komi\xc5\xa1kas, o jo pagrindinis tikslas- prajuokinti \xc5\xbemog\xc5\xb3._NEWLINE_Kiogen da\xc5\xbenai lyginamas su ital\xc5\xb3 komi\xc5\xa1k\xc4\x85ja commedia dell\xe2\x80\x99arte, kuri susik\xc5\xabr\xc4\x97 ma\xc5\xbedaug tuo pa\xc4\x8diu metu (XIV a.). Be to, abiej\xc5\xb3\xc2\xa0 teato form\xc5\xb3 veik\xc4\x97jai atitinka savo amplua. \xc2\xa0Kiogen taip pat turi s\xc4\x85saj\xc5\xb3 su graik\xc5\xb3 satyra-\xc2\xa0 trumpais komi\xc5\xa1kais vaidinimais, atliekamais tarp tragedij\xc5\xb3.\n_START_SECTION_\nTrumpa istorija\n_START_PARAGRAPH_\nKiogen kilo i\xc5\xa1 pasilinksminimo formos, kuri atkeliavo i\xc5\xa1 Kinijos \xc4\xaf Japonij\xc4\x85 VIII a. Japonijoje \xc5\xa1i forma gavo sarugaku pavadinim\xc4\x85 ir ap\xc4\x97m\xc4\x97 rimt\xc4\x85 drama bei komedij\xc4\x85. V\xc4\x97liau, ma\xc5\xbedaug XIV a., \xc5\xa1ios formos atsiskyr\xc4\x97 ir tapo No bei kiogenu._NEWLINE_\xc5\xa0is teatras padar\xc4\x97 did\xc5\xbeiul\xc4\x99 \xc4\xaftak\xc4\x85 v\xc4\x97lesniam kabuki teatro vystimuisi. U\xc5\xbedraudus sen\xc4\x85j\xc4\xaf stor\xc5\xbeievi\xc5\xa1k\xc4\x85j\xc4\xaf kabuki, \xc2\xa0XVII a. viduryje, vyriausyb\xc4\x97 leido sukurti nauj\xc4\x85 jo form\xc4\x85- yar\xc5\x8d-kabuki (vyr\xc5\xb3 kabuki) su salyga, jog bus atsisakyta sen\xc5\xb3j\xc5\xb3 jo ne\xc5\xa1vankybi\xc5\xb3 bei bus remiamasi kiogen.\xc2\xa0_NEWLINE_No buvo oficialiai pramog\xc5\xb3 forma Edo laikotarpiu, tod\xc4\x97l buvo remiama valstyb\xc4\x97s. Palaikymo i\xc5\xa1 vyriausyb\xc4\x97s bei auk\xc5\xa1t\xc5\xb3 pareig\xc5\xabn\xc5\xb3 sulauk\xc4\x97 ir kiogen, kadangi buvo atliekamas kartu su No. Vis d\xc4\x97lto po Meid\xc5\xbei restauracijos parama nutr\xc5\xabko ir abu teatrai patyr\xc4\x97 nuosm\xc5\xabk\xc4\xaf, nes japonai prad\xc4\x97jo dom\xc4\x97tis labiau \xe2\x80\x9emoderniomis\xe2\x80\x9c vakarieti\xc5\xa1kojo teatro formomis. Visgi 1879 metais buv\xc4\x99s JAV prezidentas Ulisas Grantas bei jo \xc5\xbemona, savo vie\xc5\xa1nag\xc4\x97s Japonijoje metu, steb\xc4\x97jo \xc5\xa1iuos tradicinius pasirodymus ir parod\xc4\x97 jiems did\xc5\xbeiul\xc4\xaf susidom\xc4\x97jim\xc4\x85. Jie buvo pirmieji amerikie\xc4\x8diai pamat\xc4\x99 kiogen bei No, o j\xc5\xb3 palankumas, kaip manoma, paskatino \xc5\xa1io teatro atgimim\xc4\x85._NEWLINE_Modernioje, \xc5\xa1i\xc5\xb3 laik\xc5\xb3 Japonijoje, kiogen yra atliekamas atskirai arba kartu su No. Kai atliekamas kartu su No pasirodymu, kiogen gali b\xc5\xabti trij\xc5\xb3 r\xc5\xab\xc5\xa1i\xc5\xb3: atskiras (komi\xc5\xa1kasis) kiogen, atliekamas tarp dviej\xc5\xb3 No akt\xc5\xb3 bei vadinamas honky\xc5\x8dgen \xc2\xa0(\xe6\x9c\xac\xe7\x8b\x82\xe8\xa8\x80, tikrasis kiogen); kaip (ne komi\xc5\xa1ka) scena No vaidinime, \xc5\xbeinoma kaip aiky\xc5\x8dgen (\xe9\x96\x93\xe7\x8b\x82\xe8\xa8\x80,\xc2\xa0tarp kiogen, kiogen intervalas), arba kaip betsuky\xc5\x8dgen (\xe5\x88\xa5\xe7\x8b\x82\xe8\xa8\x80, specialusis kiogen)._NEWLINE_Aikiogene, da\xc5\xbeniausia pagrindinis No aktorius (shite) palieka scen\xc4\x85, o j\xc4\xaf pakei\xc4\x8dia kiogen aktorius \xc2\xa0(\xe7\x8b\x82\xe8\xa8\x80\xe6\x96\xb9, \xc2\xa0ky\xc5\x8dgen-kata), kuris paai\xc5\xa1kina veiksm\xc4\x85 (kad b\xc5\xabt\xc5\xb3 lengviau \xc5\xbei\xc5\xabrovams), nors kitos atlikimo formos taip pat galimos - i\xc5\xa1 prad\xc5\xbei\xc5\xb3 vyksta aikiogen arba kiogen aktorius s\xc4\x85veikauja su No aktoriais. Kaip No dalis, aikiogen yra ne komi\xc5\xa1kas - jo maniera (judesiai bei kalb\xc4\x97jimio b\xc5\xabdas) ir kostiumai yra rimti ir dramati\xc5\xa1ki. Vis d\xc4\x97lto aktorius b\xc5\xabna apsireng\xc4\x99s kiogen kostium\xc4\x85 ir naudoja kiogen stiliaus kalb\xc4\x85- paprastesn\xc4\x99, ma\xc5\xbeiau archai\xc5\xa1k\xc4\x85 kalb\xc4\x85, \xc2\xa0kuri yra lengviau suprantam\xc4\x85 klausytojui. Visgi kostiumas, nors ir kiogen stiliaus, yra labiau eleganti\xc5\xa1kas ir ma\xc5\xbeiau \xc5\xbeaismingas. Prie\xc5\xa1 ir po aikiogen, aktoriai laukia savo vietose, tilto gale (hashigakari), kuris yra geta scenos._NEWLINE_Kiogen tradicijos da\xc5\xbeniausia i\xc5\xa1laikomos \xc5\xa1eim\xc5\xb3 grupi\xc5\xb3. Labiausiai pasi\xc5\xbeymi Izumi mokykla ir Okura mokykla.\n_START_SECTION_\nKiogen elementai\n_START_PARAGRAPH_\nKiogen pasirodymai yra visada trumpi- apie 10 minu\xc4\x8di\xc5\xb3, tradici\xc5\xa1kai atliekami tarp No teatro veiksm\xc5\xb3. Pasirodyme da\xc5\xbeniausia vyrauja 2-3 veik\xc4\x97jai, kurie yra labai stereotipi\xc5\xa1ki. Da\xc5\xbeiausia esantys tai: Tar\xc5\x8d kaja (\xe5\xa4\xaa\xe9\x83\x8e\xe5\x86\xa0\xe8\x80\x85, pagrindinis tarnas), Jir\xc5\x8d kaja (\xe6\xac\xa1\xe9\x83\x8e\xe5\x86\xa0\xe8\x80\x85, antrasis tarnas) bei \xc5\xa1eimininkas/valdovas (\xe4\xb8\xbb\xe4\xba\xba, shujin)._NEWLINE_Veiksmai ir dialogai yra labai perd\xc4\x97ti, kad b\xc5\xabt\xc5\xb3 lengva suprasti bet kokiam \xc5\xbei\xc5\xabrovui. Juose daug satyros ir grubiai atliekam\xc5\xb3, niekam tikusi\xc5\xb3 veiksm\xc5\xb3. Kai kurie vaidinimai yra tikr\xc5\xb3 \xc5\xa1intoistini\xc5\xb3 ir budistini\xc5\xb3 ritual\xc5\xb3 parodijos; kiti trumpesn\xc4\x97s, gyvybingesn\xc4\x97s, supaprastintos No vaidinim\xc5\xb3 versijos, o taip pat liaudies pasakos._NEWLINE_Kaip No ir kabuki, visi kiogen aktoriai, net ir tie, kurie vaidina moteris, yra vyrai. Moter\xc5\xb3 vaidmenis \xc5\xbeymi konkreti aprangos dalis, binankazura (\xe7\xbe\x8e\xe7\x94\xb7\xe8\x91\x9b) \xe2\x80\x93 ilga balta juosta, apsukta aplink galv\xc4\x85, kurios galai kabo k\xc5\xabno priekyje ir yra suki\xc5\xa1ti \xc4\xaf dir\xc5\xbe\xc4\x85 kaip simbolin\xc4\x97s kasos. Abiejose galvos pus\xc4\x97se, ties vieta, \xc2\xa0kurioje juosta kei\xc4\x8diasi i\xc5\xa1 apvyniotos aplink galv\xc4\x85 \xc4\xaf kaban\xc4\x8di\xc4\x85 \xc5\xbeemyn, ji styro kaip du ma\xc5\xbei ragu\xc4\x8diai._NEWLINE_Aktoriai taip pat vaidina vaidmenis, neprikausomai nuo savo am\xc5\xbeiaus. Senas \xc5\xbemogus gali b\xc5\xabti Tar\xc5\x8d kaja, o jaunas- \xc5\xa1eimininku.\n_START_SECTION_\nKostiumai\n_START_PARAGRAPH_\nVaidinimuose da\xc5\xbeniausiai d\xc4\x97vimi Edo periodo r\xc5\xabbai (kamishimo). Didelis d\xc4\x97mesys skiriamas keln\xc4\x97ms, kuo jos ilgesn\xc4\x97s, tuo auk\xc5\xa1tesn\xc4\xaf rang\xc4\x85 u\xc5\xbeima \xc5\xbemogus vaidinime. Kitaip nei No teatre, \xc2\xa0kauk\xc4\x97s \xc4\x8dia ned\xc4\x97vimos, nebent vaidinamas gyv\xc5\xabnas - Tanuki me\xc5\xa1k\xc4\x97nas ar Kitsune lap\xc4\x97. Kauk\xc4\x97 taip pat d\xc4\x97vima, kai vaidinamas dievas. Ir kauk\xc4\x97s, ir r\xc5\xabbai savo charakteristika yra daug paprastesni nei No. Pagrindinis Kiogen teatre naudojamas \xc4\xafrankis- v\xc4\x97duokl\xc4\x97. Ji gali simbolizuoti bet k\xc4\x85, nuo sak\xc4\x97s taurel\xc4\x97s iki dur\xc5\xb3.\n_START_SECTION_\nKalba\n_START_PARAGRAPH_\nKiogen kalba priklauso nuo periodo, ta\xc4\x8diau did\xc5\xbeioji dalis klasikinio repertuaro yra ankstyv\xc4\x85ja moderni\xc4\x85ja japon\xc5\xb3 kalba. Ji yra lengvai suprantama \xc5\xa1iuolaikiniams japon\xc5\xb3 kalb\xc4\x97tojams, ta\xc4\x8diau skamba archai\xc5\xa1kai. Da\xc5\xbeniausiai \xc5\xa1neka oficialia, pagarbia kalba - keigo. Beveik visur naudojama gozaru (\xe3\x81\x94\xe3\x81\x96\xe3\x82\x8b), o ne masu \xc2\xa0(\xe3\x81\xbe\xe3\x81\x99) forma, kuri dabar naudojama. Pavyzd\xc5\xbeiui, kai Tar\xc5\x8d kaja priema komand\xc4\x85 i\xc5\xa1 \xc5\xa1eimininko, jis da\xc5\xbenai atsako kashikomatte-gozaru (\xe7\x95\x8f\xe3\x81\xbe\xe3\x81\xa3\xe3\x81\xa6\xe3\x81\x94\xe3\x81\x96\xe3\x82\x8b, \xe2\x80\x9eTaip pone!\xe2\x80\x9c),\xc2\xa0 kai \xc5\xa1iuolaikine kalba b\xc5\xabt\xc5\xb3 atsak\xc4\x99s kashikomarimashita (\xe7\x95\x8f\xe3\x81\xbe\xe3\x82\x8a\xe3\x81\xbe\xe3\x81\x97\xe3\x81\x9f). Vis d\xc4\x97lto, kai kurie \xc5\xbeod\xc5\xbeiai ir niuansai gali b\xc5\xabti nesuprantami \xc5\xa1iuolaikiniam klausytojui. Ta\xc4\x8diau tai yra kontrastas No teatrui, kurio kalba daug sud\xc4\x97tingesn\xc4\x97, o did\xc5\xbeioji dalis kalbos paprastam klausytojui nesuprantama. Eilut\xc4\x97ms b\xc5\xabdinga ritmika, dainingas balsas ir apskritai kalbama garsiai.\n_START_SECTION_\nJudesiai\n_START_PARAGRAPH_\nKaip ir No teatre bei daugumoje kovos men\xc5\xb3 (kendo, aikido) vaik\xc5\xa1toma suriashi (\xe6\x91\xba\xe3\x82\x8a\xe8\xb6\xb3), slidin\xc4\x97jant ir vengiant \xc5\xbeingsni\xc5\xb3 ant lengvai virpan\xc4\x8dios No scenos. Vaik\xc5\xa1tant, k\xc5\xabnas b\xc5\xabna i\xc5\xa1laikomas tame pa\xc4\x8diame auk\xc5\xa1tyje._NEWLINE_Kaip No, taip ir kiogen vaidinimuose labai svarbus \xc5\xbevilgsnio kampas - \xc2\xa0\xc5\xbei\xc5\xabrima pla\xc4\x8diu \xc5\xbevilgsniu bei vegima akis nuleisti arba pakelti (tai sukelt\xc5\xb3 nuo\xc5\xbemi\xc4\x85 arba li\xc5\xabdn\xc4\x85 atmosfer\xc4\x85, o to yra vengiama). Kalb\xc4\x97dami veik\xc4\x97jai \xc5\xbei\xc5\xabri vienas \xc4\xaf kit\xc4\x85, ta\xc4\x8diau atsigr\xc4\x99\xc5\xbeia \xc4\xaf auditorij\xc4\x85, \xc2\xa0kai kalbama ilga kalba._NEWLINE_Rankos bei kojos laikomos \xc5\xa1iek tiek sulenktos. Vykstant veiksmui, rakos laikomos ant \xc5\xa1laun\xc5\xb3, suspaustais pir\xc5\xa1tais, o klaupiantis slenka \xc5\xbeemyn ligi keli\xc5\xb3.\n_START_SECTION_\nMuzika\n_START_PARAGRAPH_\nKiogeno pasirodymuose da\xc5\xbenai girdima fleitos, gongo ar\xc2\xa0 b\xc5\xabgn\xc5\xb3 muzika ir garsai, ta\xc4\x8diau esm\xc4\x97 i\xc5\xa1lieka dialogas ir veiksmas, o ne \xc5\xa1okis ar muzika.\n_START_SECTION_\nErdv\xc4\x97\n_START_PARAGRAPH_\nKiogen paprastai atliekamas No scenoje, nes scena yra svarbi vaidinimo dalis (erdv\xc4\x97, reakcija \xc4\xaf treps\xc4\x97jim\xc4\x85 ir virpesius, slidimo lengvumas). Visgi vaidinimas gali b\xc5\xabti atliekamas bet kokioje erdv\xc4\x97je (ypa\xc4\x8d m\xc4\x97g\xc4\x97j\xc5\xb3 ar jaun\xc5\xb3j\xc5\xb3 aktori\xc5\xb3), ta\xc4\x8diau jei galimyb\xc4\x97s leid\xc5\xbeia, No grindinys visada bus \xc4\xafrengtas.\n_START_SECTION_\nKomai\n_START_PARAGRAPH_\nKiogen teatre da\xc5\xbenai galima pamatyti trumpus \xc5\xa1okio pasirodymus, vadinamus komai (\xe5\xb0\x8f\xe8\x88\x9e, ma\xc5\xbeas \xc5\xa1okis). \xc5\xa0ie tradiciniai \xc5\xa1okiai yra dramati\xc5\xa1ki ir atliekami su giedojimo akompanimentu, \xc4\xafvairiomis temomis. Judesiai i\xc5\xa1 esm\xc4\x97s pana\xc5\xa1\xc5\xabs \xc4\xaf No \xc5\xa1okius. Da\xc5\xbenai dain\xc5\xb3 ir giesmi\xc5\xb3 \xc5\xbeod\xc5\xbeiai b\xc5\xabna archai\xc5\xa1ki, tod\xc4\x97l \xc5\xa1iuolaikinis klausytojas da\xc5\xbeniausia supras ne visk\xc4\x85.\n_START_SECTION_\nKiogen \xc5\xa1iandien\n_START_PARAGRAPH_\n\xc5\xa0iais laikais kiogen yra atliekamas ir reguliariai praktikuojamas ir did\xc5\xbeiuosiuose miestuose (ypa\xc4\x8d Tokijas ir Osaka), ir visoje likusioje \xc5\xa1alyje. J\xc4\xaf taip pat galima i\xc5\xa1vysti per kult\xc5\xabrines televizijos programas. Be pasirodymo kartu su No, kiogen atliekamas ir atskirai, da\xc5\xbeniausia nuo trij\xc5\xb3 iki penki\xc5\xb3 trump\xc5\xb3 vaidinim\xc5\xb3._NEWLINE_Nauji kiogen vaidinimai yra kuriami reguliariai, ta\xc4\x8diau tik keli i\xc5\xa1 j\xc5\xb3 patenka \xc4\xaf repertuar\xc4\x85. Ypa\xc4\x8d reik\xc5\xa1minga yra Susugigawa (\xe6\xbf\xaf\xe3\x81\x8e\xe5\xb7\x9d, Nuplaunanti up\xc4\x97), para\xc5\xa1yta ir re\xc5\xbeisuota Tetsud\xc5\xbei Take\xc4\x8di 1953 metais. Paremtas viduram\xc5\xbei\xc5\xb3 Prancuzijos komedija, \xc5\xa1is vaidinimas tapo pirmuoju nauju kiogen pasirodymu, kuris pateko \xc4\xaf tradicin\xc4\xaf repertuar\xc4\x85, per vis\xc4\x85 am\xc5\xbei\xc5\xb3. Retais atvejais atliekamas dvikalbis kiogen arba kiogen junginys su vakarieti\xc5\xa1ko teatro formomis. Ankstyvas to pavyzdys yra grup\xc4\x97 Mei-no-kai, kuri susideda i\xc5\xa1 kiogen, No ir \xc5\xa1ingeki aktori\xc5\xb3. Jie vaidino k\xc5\xabrin\xc4\xaf \xe2\x80\x9eBeketui belaukiant Godoto\xe2\x80\x9c 1973 metais, o pa\xc4\x8diame pasirodyme labiausiai pasi\xc5\xbeym\xc4\x97jo kiogen vaidyba.\xc2\xa0 \xc5\xbdymus pavyzdys yra ir Noho teatro grup\xc4\x97, \xc4\xafsik\xc5\xabrusi Kiote bei valdoma amerikie\xc4\x8dio Jonah Salzo ir pagrindinio aktoriaus Akiros \xc5\xa0igejamos. \xc5\xa0i grup\xc4\x97 vaidino dvikalb\xc4\x99 Susugigaw\xc4\x85 (japon\xc5\xb3-angl\xc5\xb3 kalba), pavadint\xc4\x85 \xe2\x80\x9e \xc5\xbdmonai pavaldus vyras\xe2\x80\x9c, taip pat Samuelio Beketo k\xc5\xabrinius, i\xc5\xa1 kuri\xc5\xb3 \xc5\xbeymesnis yra mimikos \xe2\x80\x9ePasirodymas be \xc5\xbeod\xc5\xbei\xc5\xb3 I\xe2\x80\x9c, atliktas kiogen aktoriaus japoni\xc5\xa1kuoju teatriniu stiliumi (pirm\xc4\x85 kart\xc4\x85 1981 metais). Pastarasis pasi\xc5\xbeymi kiogen judesiais ir japoni\xc5\xa1kos kult\xc5\xabros adaptacijomis- pavyzd\xc5\xbeiui, bevardis veik\xc4\x97jas m\xc4\x85sto apie savi\xc5\xbeudyb\xc4\x99, laikydamas \xc5\xbeirkles ne prie kaklo, o prie pilvo, lyg nor\xc4\x97damas atlikti sepuku. Ne\xc4\xafprasta tai, jog Beketo adaptacijos b\xc5\xabna grie\xc5\xbetai valdomos jo pa\xc4\x8dio, o \xc5\xa1i, tiesiog gavo pritarim\xc4\x85 ir leidim\xc4\x85._NEWLINE_Ry\xc5\xa1kus ir vaizdingas tarimas kiogen teatre naudojamas ir kitose medijose. Kiogen aktoriai labai da\xc5\xbenai dirba \xc4\xafgarsintojais. Pavyzd\xc5\xbeiui, Kod\xc5\xbeio Jamamuros animacinis filmas \xe2\x80\x9eKaimo daktaras\xe2\x80\x9c (\xe3\x82\xab\xe3\x83\x95\xe3\x82\xab \xe7\x94\xb0\xe8\x88\x8e\xe5\x8c\xbb\xe8\x80\x85, Kafuka: Inaka Isha), sukurtas remiantis Franco Kafkos \xe2\x80\x9eKaimo daktaru\xe2\x80\x9c, yra \xc4\xafgarsintas \xc5\xa0igejamos \xc5\xa1eimos\xc2\xa0 aktori\xc5\xb3._NEWLINE_Kaip ir No, taip ir su kiogen, daugelis japon\xc5\xb3 yra susipa\xc5\xbein\xc4\x99 tik mokykloje ar per specialius televizinius pasirodymus. Da\xc5\xbeniausiai vadov\xc4\x97liuose matomas spektaklis yra Busu (\xe9\x99\x84\xe5\xad\x90, Skan\xc5\xabs nuodai),\xc2\xa0 kuriame valdovas savo tarnams Tar\xc5\x8d kajai ir Jir\xc5\x8d kajai patiki \xc5\xa1iek tiek cukraus, bet neleid\xc5\xbeia jo suvalgyti, nes \xc5\xa1is u\xc5\xbenuodytas.\xc2\xa0 \xc5\xbdinoma naturalu, jog tarnai cukr\xc5\xb3 suvalgo. Dauguma profesionali\xc5\xb3 kiogen aktori\xc5\xb3 gimsta \xc5\xbeymioje kiogen \xc5\xa1eimoje ir jau nuo ma\xc5\xbe\xc5\xb3 dien\xc5\xb3 mokosi vaidinti. Ta\xc4\x8diau kiti, kurie negimsta \xc5\xa1eimoje, da\xc5\xbeniausia pradeda praktikuotis vidurin\xc4\x97je mokykloje ar net universitete. Ne taip kaip No aktoriai, kuri\xc5\xb3 pagrindinis pragyvenimo \xc5\xa1altinis yra jaunesni\xc5\xb3 aktori\xc5\xb3 mokymas, kiogen aktoriai u\xc5\xbesidirba vaidindami scenoje ( nors da\xc5\xbeniausia turi kelet\xc4\x85 darbo viet\xc5\xb3) ir i\xc5\xa1laiko aktyv\xc5\xb3 vaidinim\xc5\xb3 grafik\xc4\x85. Be to, d\xc4\x97l riboto repertuaro (kadangi dauguma vaidinim\xc5\xb3 tampa per seni, o nauj\xc5\xb3 atsiranda neperdaugiausia), bet da\xc5\xbeno vaidinimo, profesional\xc5\xabs aktoriai da\xc5\xbeniausia b\xc5\xabna susipa\xc5\xbein\xc4\x99 su visomis rol\xc4\x97mis visuose vaidinimuose, kurie priklauso tos \xc5\xa1eimos repertuarui, tod\xc4\x97l jiems reguliariai tenka vaidinti bet kur\xc4\xaf vaidmen\xc4\xaf._NEWLINE_Nors egzistuoja dauguma kiogen \xc5\xa1eim\xc5\xb3, \xc5\xa1iuo metu dvi pirmaujan\xc4\x8dios yra: Nomura \xe9\x87\x8e\xe6\x9d\x91 \xc5\xa1eima Tokijuje (tradici\xc5\xa1kai Edo regione) ir \xc5\xa0igejama \xe8\x8c\x82\xe5\xb1\xb1 \xc5\xa1eima Kiote (tradici\xc5\xa1kai Kamigatos regione), kuri priklauso Okura mokyklai. Abi jos da\xc5\xbenai matomos televizijoje bei \xc5\xbeiniose ir keliauja \xc4\xaf kitas \xc5\xa1alis, kur atlieka pasirodymus ir populiarina \xc5\xa1i\xc4\x85 japoni\xc5\xa1k\xc4\x85 teatro form\xc4\x85. \xc5\xa0ios \xc5\xa1eimos taip pat stengiasi modernizuoti kiogen.\n_START_SECTION_\nU\xc5\xbesienio aktoriai\n_START_PARAGRAPH_\nPokario periode, u\xc5\xbesienie\xc4\x8diai dalyvaudavo kiogen pasirodymuose kaip aktoriai m\xc4\x97g\xc4\x97jai. \xc4\xaesid\xc4\x97m\xc4\x97tinas ankstyvas pavyzdys yra 1956 met\xc5\xb3, mokslininko ir vert\xc4\x97jo Donaldo Keene pasirodymas spektaklyje Chidori (\xe5\x8d\x83\xe9\xb3\xa5, S\xc4\x97jikas), \xc2\xa0kartu su Tetsud\xc5\xbei Take\xc4\x8di. \xc5\xa0iame vaidinime Donaldas atliko sak\xc4\x97s parduotuv\xc4\x97l\xc4\x97s savininko vaidmen\xc4\xaf prie\xc5\xa1 auditorij\xc4\x85, kurioje buvo tokie \xc5\xbeym\xc5\xabs autoriai kaip Tanizakis, Jasunaris Kavabata ir Jukio Mi\xc5\xa1ima. Tai netgi minima jo ese serijoje \xe2\x80\x9eMano gyvenimo 20-ajame am\xc5\xbeiuje kronikos\xe2\x80\x9c, ir dav\xc4\x97 \xc4\xafkv\xc4\x97pimo jo naujos antologijos pavadinimui - \xe2\x80\x9eM\xc4\x97lynakis Tar\xc5\x8d kaja: Donaldo Keene antologija\xe2\x80\x9c. \xc5\xa0iandien u\xc5\xbesienie\xc4\x8diai (gyvenantys Japonijoje ir turintys gan\xc4\x97tinai ger\xc4\x85 japon\xc5\xb3 kalbos supratim\xc4\x85) turi galimyb\xc4\x99 ir sugeba vaidinti kartu su m\xc4\x97g\xc4\x97ji\xc5\xa1komis kiogen trup\xc4\x97mis. Be to, nuo 1985 met\xc5\xb3, vyksta intensyvi vasaros programa (seniau 6 savait\xc4\x97s, \xc5\xa1iuo metu 3 savait\xc4\x97s) su kiogen teatru Kioto Meno Centre. Joje moko Akira \xc5\xa0igejama (i\xc5\xa1 \xc5\xa0igejam\xc5\xb3 \xc5\xa1eimos) ir kiti \xc5\xbeym\xc5\xabs kiogen aktoriai, o \xc5\xa1ios stovyklos organizatorius - Japonijos teatro mokslininkas Jonah Salzas.\n_START_SECTION_\nMedijose\n_START_PARAGRAPH_\nKiogen yra pagrindin\xc4\x97 japoni\xc5\xa1ko mangos komikso xxxHolic id\xc4\x97ja, ir net to pa\xc4\x8dio pavadinimo anime filmuko, antros serijos pavadinimas.\n_START_SECTION_\nVaidinimai\n_START_PARAGRAPH_\nKlasikiniame repertuare yra keli \xc5\xa1imtai vaidinim\xc5\xb3 (net 180 vaidinim\xc5\xb3 Okuros mokykloje), ta\xc4\x8diau dauguma i\xc5\xa1 j\xc5\xb3 yra retai kada vaidinami, nes dauguma \xc5\xbei\xc5\xabrov\xc5\xb3 visi\xc5\xa1kai nesuprastu juokeli\xc5\xb3, esan\xc4\x8di\xc5\xb3 vaidinime, arba laikyt\xc5\xb3 juos \xc5\xbeeid\xc5\xbeian\xc4\x8diais, kaip pavyzd\xc5\xbeiui, \xc5\xa1aipymasis i\xc5\xa1 aklo pinig\xc5\xb3 skolintojo._NEWLINE_D\xc4\x97l savo glaustumo ir parastumo, pradedantieji da\xc5\xbeniausia mokosi ir atlieka tokius k\xc5\xabrinius kaip Shibiri (\xe7\x97\xbf\xe7\x97\xa2, \xe2\x80\x9eM\xc4\x97\xc5\xa1lungis\xe2\x80\x9c, \xe2\x80\x9eSmeigtukai ir adat\xc4\x97l\xc4\x97s\xe2\x80\x9c), \xe8\x88\x9f\xe8\x88\xb9 (\xe2\x80\x9eValtis\xe2\x80\x9c), \xc2\xa0Tsukushi (\xe5\x9c\x9f\xe7\xad\x86, \xe2\x80\x9eAsi\xc5\xabklis\xe2\x80\x9c), Iroha (\xe4\xbb\xa5\xe5\x91\x82\xe6\xb3\xa2) ir Kuchimane (\xe5\x8f\xa3\xe7\x9c\x9f\xe4\xbc\xbc, \xe2\x80\x9eMimika\xe2\x80\x9c). Kuchimane atliekama ypa\xc4\x8d da\xc5\xbenai. Jau anks\xc4\x8diau min\xc4\x97tas, vadov\xc4\x97liuose apra\xc5\xa1omas Busu (\xe9\x99\x84\xe5\xad\x90, \xe2\x80\x9eSkan\xc5\xabs nuodai\xe2\x80\x9c), \xc2\xa0taip pat n\xc4\x97ra sud\xc4\x97tingas, tod\xc4\x97l irgi da\xc5\xbenai atliekamas._NEWLINE_\xc5\xbdymus kiogen vaidinimas yra Bakuchi Juo (\xe2\x80\x9eLo\xc5\xa1\xc4\x97jas\xe2\x80\x9c), apie pragaro valdov\xc4\x85, \xc5\xbeaid\xc5\xbeiant\xc4\xaf kauliukais su \xc5\xbei\xc5\xabrovais, taip pat Niwatori Muko (\xe2\x80\x9e Gaidys \xc5\xbeentas\xe2\x80\x9c) apie \xc5\xa1elmi\xc5\xa1k\xc4\x85 mokytoj\xc4\x85, kuris \xc4\xaftikino savo mokin\xc4\xaf, jog \xc5\xa1is elgtusi kaip gaidys, kai pirm\xc4\x85 kart\xc4\x85 apsilanko savo \xc5\xbemonos t\xc4\x97v\xc5\xb3 namuose._NEWLINE_Labai \xc5\xbeymus vaidinimas yra ir Kakiyamabushi (\xe6\x9f\xbf\xe5\xb1\xb1\xe4\xbc\x8f, \xe2\x80\x9ePersimono kalno atsiskyr\xc4\x97lis\xe2\x80\x9c), apie asketi\xc5\xa1k\xc4\x85 kunig\xc4\x85 kalnuose, kuris badauja. D\xc4\x97ja, kunigas nei\xc5\xa1tveria ir valgo persimonus nuo med\xc5\xbeio, kuris priklauso fermeriui. Fermeris pagauna kunig\xc4\x85 bevagiant jo persimonus, pradeda \xc5\xa1aipytis ir priver\xc4\x8dia j\xc4\xaf vaidinti karv\xc4\x99, be\xc5\xbed\xc5\xbeion\xc4\x99 ir didel\xc4\xaf pauk\xc5\xa1t\xc4\xaf. Tai priveda prie to, jog kunigas i\xc5\xa1krenta i\xc5\xa1 med\xc5\xbeio. Ker\xc5\xa1taudamas, \xc5\xa1ventasis t\xc4\x97vas pradeda giedoti ir i\xc5\xa1kvie\xc4\x8dia antgamtines j\xc4\x97gas. D\xc4\x97l to fermeris vaidinimo pabaigoje atsisako pad\xc4\x97ti i\xc5\xa1gyti kunigui ir j\xc4\xaf slaugyti._NEWLINE_Kadangi da\xc5\xbeniausia pagrindiniai veik\xc4\x97jai yra tarnai ir j\xc5\xb3 \xc5\xa1eimininkas, j\xc5\xb3 santykiai taip pat yra populiari tema spektakliams. \xc5\xa0ia tem\xc4\x85 galima pamin\xc4\x97ti Kuriyaki (\xe2\x80\x9eKepti ka\xc5\xa1tonai\xe2\x80\x9c), apie tarn\xc4\x85, \xc2\xa0kuris suvalgo visus savo \xc5\xa1eimininko keptus ka\xc5\xa1tonus ir d\xc4\x97l to teisinasi, i\xc5\xa1m\xc4\x85stydamas \xc4\xafvairias prie\xc5\xbeastis. Kuji Zainin (\xe2\x80\x9eLoterijos nusid\xc4\x97jelis\xe2\x80\x9c) - apie \xc5\xa1eimininko ir tarno konflikt\xc4\x85 per festival\xc4\xaf Kiote.'